Vicepremierul Mihai Fifor, ministru interimar al Afacerilor Interne, a reluat joi seara apelul către participanţii la manifestaţiile anunţate pentru data de 10 august să o facă în mod paşnic şi legal, exprimându-şi convingerea că noul comandant al Jandarmeriei, generalul Constantin Florea, va gestiona evenimentele în mod „corect, transparent şi legal”.

„Aş vrea să reiau apelul pe care l-am făcut şi zilele trecute şi să îi îndemn pe toţi cei care vor participa la manifestaţiile din 10 august să o facă în mod paşnic, să o facă în mod legal. Este, categoric, un drept fundamental al cetăţeanului de a protesta, un drept pe care îl respectăm. Sunt absolut convins că noul comandant al Jandarmeriei Române, generalul Florea, are capacitatea de a gestiona în mod cât mai corect, în mod transparent, în mod legal şi fără incidente desfăşurarea evenimentelor”, a declarat Mihai Fifor, la Palatul Victoria.

El a dat asigurări că reforma începută în Ministerul Afacerilor Interne va continua.

Editor web: Liviu Cojan